ai4bharat/Pralekha huggingface dataset:
ரெயில்வே அமைச்சகம்
சிறந்த சேவைக்காக குடியரசு தலைவர் பதக்கம், காவல் பதக்கம் உள்ளிட்ட விருதுகளை வென்ற ரயில்வே பாதுகாப்புப்படை வீரர்களை மத்திய அமைச்சர் திரு அஸ்வினி வைஷ்ணவ் கௌரவிக்கிறார்
வீரதீர செயல்களுக்கான குடியரசு தலைவர் பதக்கம், சிறந்த
சேவைக்காக காவல் துறை பதக்கம், குடியரசு தலைவரின் காவல்
பதக்கம் ஆகியவற்றை பெற்ற ரயி்ல்வே பாதுகாப்புப் படை
வீரர்களை ரயில்வே அமைச்சர் திரு அஸ்வினி வைஷ்ணவ் 27 மே,
2022 அன்று புதுதில்லி விக்கியான் பவனில் நடைபெற உள்ள
நிகழ்ச்சியில் கௌரவிக்கவுள்ளார். கடந்த 2019, 2020 மற்றும் 2021- ம்
ஆண்டில் அவர்கள் பதக்கங்களை பெற்றுள்ளனர்.
ரயில் பயணிகளின் பாதுகாப்புக்காக 24 மணி நேரமும் ரயில்வே
பாதுகாப்புப் படை செயல்பட்டு வருகிறது. பயணப்பாதுகாப்பு,
தீவிரவாத செயல் தடுப்பு நடவடிக்கை, ஆள்கடத்தல் மற்றும்
கடத்தல் உள்ளிட்ட குற்றச்செயல்களுக்கு எதிரான நடவடிக்கை,
காவல் துறையினருக்கு உதவுதல் உள்ளிட்ட முக்கிய பணிகளிலும்
ரயில்வே பாதுகாப்புப்படையினர் ஈடுபட்டு வருகின்றனர்.
மேலும் விவரங்களுக்கு இந்த ஆங்கில செய்திக்குறிப்பை காணவும்:
- https://pib.gov.in/PressReleseDetail.aspx?PRID=1758790
நிதி அமைச்சகம்
தற்சார்பு இந்தியாவின் ஆறு முக்கிய தூண்களுள் சுகாதாரமும் நல்வாழ்வும்
மத்திய நிதி பெருநிறுவன விவகாரங்கள் அமைச்சர் திருமதி நிர்மலா சீதாராமன் இன்று வெளியிட்ட மத்திய நிதிநிலை அறிக்கை 2021-22-இல் சுகாதாரம், நல்வாழ்விற்கு அதிக முக்கியத்துவம் வழங்கப்பட்டது. இவை தற்சார்பு இந்தியாவின் அடித்தளமாக அமைகிறது. சுகாதாரம், நல்வாழ்விற்கு 137 சதவீத நிதி கூடுதலாக ஒதுக்கப்பட்டுள்ளது.
நகர்ப்புற ஜல் ஜீவன் இயக்கம் துவங்கப்படும் என்று மத்திய நிதிநிலை அறிக்கையில் தெரிவிக்கப்பட்டுள்ளது. இத்திட்டத்தின்படி 4,378 நகர்ப்புற உள்ளாட்சி அமைப்புகளில் உள்ள 2.86 கோடி வீடுகளுக்கு தண்ணீர் இணைப்புகள் வழங்கப்படுவதுடன், அம்ருத் என்று அழைக்கப்படும் புத்துயிர் மற்றும் நகர்ப்புற மாற்றத்துக்கான அடல் திட்டத்தின் 500 நகரங்களில் திரவ கழிவு மேலாண்மையும் அமைக்கப்படும். ரூ. 2,87,000 கோடி செலவில் ஐந்து ஆண்டுகளில் இந்தத் திட்டம் செயல்படுத்தப்படும்.
இந்தியாவின் நகரப் பகுதிகளை மேலும் தூய்மையாக்கும் முயற்சியில் மனித கழிவு மேலாண்மை, கழிவுநீர் சுத்திகரிப்பு, தரம் பிரிக்கப்பட்ட குப்பை, ஒருமுறை மட்டுமே உபயோகப்படும் நெகிழியின் பயன்பாட்டை குறைத்தல், கட்டுமான மற்றும் தகர்ப்பு நடவடிக்கைகளின் கழிவு மேலாண்மை மற்றும் உயிரிகளை பயன்படுத்தி மாசை கட்டுப்படுத்தும் வழிகள் வாயிலாக காற்று மாசை குறைப்பது போன்றவற்றிற்கும் நிதிநிலை அறிக்கையில் முக்கியத்துவம் வழங்கப்பட்டுள்ளது. 2021-2026 வரையிலான ஐந்து ஆண்டுகளில் ரூ. 1,41,678 கோடி மதிப்பில் நகர்புற தூய்மை இந்தியா இயக்கம் 2.0 செயல்படுத்தப்படும்.
“காற்று மாசடைவதை கட்டுப்படுத்துவதற்காக பத்து லட்சத்திற்கும் அதிகமான மக்கள் தொகை கொண்ட 42 நகர்ப்புற மையங்களுக்கு ரூ. 2217 கோடியை இந்த நிதிநிலை அறிக்கையில் ஒதுக்குகிறேன்”.
பழைய மற்றும் தகுதியற்ற வாகனங்களை அப்புறப்படுத்தும் வகையில் தன்னார்வ வாகன ரத்து கொள்கையும் நிதி நிலை அறிக்கையில் இடம்பெற்றிருந்தது. இதன் மூலம் எரிவாயு சேமிக்கப்பட்டு, சுற்றுச்சூழலுக்கு உகந்த வாகனங்கள் ஊக்குவிக்கப்படுவதுடன், வாகனங்களிலிருந்து வெளியேறும் மாசும் இறக்குமதி செய்யப்படும் எண்ணெய்யின் தொகையும் குறையும். தனிநபர் வாகனங்களுக்கு 20 ஆண்டுகளுக்குப் பிறகும், வணிக ரீதியான வாகனங்களுக்கு 15 ஆண்டுகளுக்குப் பிறகும் தர பரிசோதனை மேற்கொள்ளப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1693905
(Visitor Counter : 210
பிரதமர் அலுவலகம்
அன்னை துர்க்காவின் நான்காவது வடிவமான அன்னை குஷ்மாண்டாவை பிரதமர் வணங்கினார்
நவராத்திரியையொட்டி அன்னை துர்க்காவின் நான்காவது வடிவமான அன்னை குஷ்மாண்டாவின் அருள் அனைவருக்கும் கிடைக்க வேண்டும் என பிரதமர் திரு.நரேந்திர மோடி விருப்பம் தெரிவித்துள்ளார்.
தேவியிடம் செய்த பிரார்த்தனைகளையும் பிரதமர் பகிர்ந்து கொண்டுள்ளார்.
ட்வி்ட்டரில் பிரதமர் தெரிவித்துள்ளதாவது:
“நவராத்திரியான இன்று அன்னை துர்க்கை தேவியின் பாதங்களுக்கு நமஸ்காரங்கள்! அன்னை குஷ்மாண்டாவின் ஆசியுடன் அனைவரின் வாழ்வும் மகிழ்ச்சியும், செழிப்பும் நிறைந்ததாக இருக்கட்டும். இதுவே எனது விருப்பம்..”
பிரதமர் அலுவலகம்
பிலிபிட்டில் ஏற்பட்ட விபத்தில் உயிரிழந்தவர்களின் குடும்பத்தினருக்கு கருணைத் தொகை வழங்க பிரதமர் ஒப்புதல்
பிலிபிட்டில் ஏற்பட்ட விபத்தில் உயிரிழந்தவர்களின் குடும்பத்தினருக்கு கருணைத் தொகை வழங்க பிரதமர் திரு நரேந்திர மோடி ஒப்புதல் அளித்துள்ளார்.
பிரதமர் அலுவலகத்தின் சுட்டுரைச் செய்தியில் தெரிவித்திருப்பதாவது:
“பிலிபிட்டில் ஏற்பட்ட விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து கருணைத் தொகையாக தலா ரூ. 2 லட்சம் வழங்க பிரதமர் ஒப்புதல் அளித்துள்ளார். காயமடைந்தவர்களுக்கு தலா ரூ. 50,000 வழங்கப்படும்.”
ஜல்சக்தி அமைச்சகம்
நாகாலாந்தில் ஜல் ஜீவன் இயக்கத்தின் செயல்படுத்தப்படுதல் குறித்த இடைக்கால ஆய்வு நடைபெற்றது
ஜல்ஜீவன் இயக்கம் நாகாலாந்தில் எவ்வாறு செயல்படுத்தப்பட்டுக் கொண்டிருக்கிறது என்பதை குறித்து நாகாலாந்து மாநிலத்தை சேர்ந்த அதிகாரிகள் தேசிய ஜல் ஜீவன் இயக்கக் குழுவினருக்கு இன்று எடுத்துக் கூறினார்கள்.
நாகாலாந்தில் ஜல் ஜீவன் இயக்கத்தின் செயல்படுத்தப்படுதல் குறித்த இடைக்கால ஆய்வு கூட்டத்தில் திட்டத்தின் முன்னேற்றம் குறித்த விளக்கம் மத்திய குழுவினருக்கு அளிக்கப்பட்டது.
நாகாலாந்தில் உள்ள 1,502 கிராமங்களில் 1,351-இல் குழாய் மூலம் தண்ணீர் விநியோகம் செய்யும் அமைப்புகள் ஏற்படுத்தப்பட்டுள்ளன. வளரத் துடிக்கும் மாவட்டமான கிபிரேவில் உள்ள 111 கிராமங்களில் 83-இல்  குழாய் மூலம் தண்ணீர் வழங்கப்படுகிறது.
மேலும், அம்மாவட்டத்தில் உள்ள 15,845 வீடுகளில், 13,478-க்கு  குழாய் மூலம் தண்ணீர் வழங்கப்படுகிறது. குறித்த காலத்தில் இலக்கை எட்டுவதற்காக இத்திட்டத்தின் செயல்படுத்துதல் வேகத்தை அதிகரிக்குமாறு மாநில அரசின் அதிகாரிகள் கேட்டுக்கொள்ளப்பட்டனர்.
2024-ஆம் ஆண்டுக்குள் கிராமங்களில் உள்ள ஒவ்வொரு வீட்டிலும் தண்ணீர் குழாய் இணைப்பை உறுதி செய்வதை ஜல் சக்தி அமைச்சகத்தின் ஜல்ஜீவன் இயக்கம் லட்சியமாகக் கொண்டுள்ளது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1667058
-----
(Visitor Counter : 106
பாதுகாப்பு அமைச்சகம்
பாதுகாப்புத் துறை அமைச்சர் திருமதி. நிர்மலா சீதாராமன் தமது எகிப்து நாட்டின் சுற்றுப் பயணத்தை நிறைவு செய்தார்
பாதுகாப்புத் துறை அமைச்சர் திருமதி. நிர்மலா சீதாராமன், எகிப்து நாட்டின் பாதுகாப்புத் துறை அமைச்சரின் அழைப்பை ஏற்று, இரண்டு நாள் அரசுமுறைப் பயணமாக இந்த மாதம் 20ஆம் தேதி எகிப்து புறப்பட்டுச் சென்றார்.
மத்திய பாதுகாப்புத்துறை அமைச்சர் திருமதி. நிர்மலா சீதாராமன், எகிப்து நாட்டின் பாதுகாப்புத் துறை அமைச்சர் ஜென்ரல் முஹமது அஹமது ஜாக்கி முஹமது ஆகியோர் பாதுகாப்புத் துறையில் சீராக வளர்ந்து வரும் இருநாடுகளின் உறவு குறித்து, திருப்தி தெரிவித்தனர். மேலும், பாதுகாப்புத் துறையில் தற்போது நடைபெற்று வரும் இருநாடுகளின் ஒத்துழைப்பு நடவடிக்கைகள் மற்றும் முக்கிய வாய்ப்புகள் குறித்து அவர்கள் மறுஆய்வு செய்தனர். மேலும் பாதுகாப்புத் துறையில் முக்கிய வாய்ப்புகள், உறவுகளை வலுப்படுத்துவது குறித்தும், அவற்றைப் பரிமாறிக் கொள்வது குறித்தும் விவாதிக்கப்பட்டது.
பாதுகாப்புத் தொழில், ஆராய்ச்சி மற்றும் மேம்பாட்டுத் துறை, பாதுகாப்பு தளவாடங்களை கூட்டாக உற்பத்தி செய்வது ஆகியவற்றில் ஒத்துழைப்புகளை மேம்படுத்த இருநாடுகளின் பாதுகாப்புத் துறை அமைச்சர்கள் முடிவு செய்தனர். பயங்கரவாதத் தடுப்பு நடவடிக்கைகள், கடற்படை ஒத்துழைப்பு, கடல்சார் அதிகார விழிப்புணர்வு ஆகியவற்றில் இருநாடுகளும் ஒத்துழைப்பை மேம்படுத்துவது குறித்தும் உறுதி செய்யப்பட்டது.
எகிப்து நாட்டு பாதுகாப்புத் துறை அமைச்சரை, இந்தியாவுக்கு வருமாறு திருமதி. நிர்மலா சீதாராமன் விடுத்த அழைப்பை அவர் ஏற்றுக் கொண்டார்.
முன்னதாக, பாதுகாப்புத்துறை அமைச்சர் திருமதி. நிர்மலா சீதாராமனுக்கு பாரம்பரிய வரவேற்பு அளிக்கப்பட்டது. எகிப்து நாட்டின் மறைந்த அதிபர் அனவர் அல் சதாத் சமாதிக்கும், ராணுவ வீரர் நினைவுச் சின்னத்திற்கும் திருமதி நிர்மலா சீதாராமன் மலர் வளையம் வைத்து அஞ்சலி செலுத்தினார்.
-----
(Visitor Counter : 97
ஆயுஷ்
தேசிய டிஜிட்டல் சுகாதார இயக்கத்தின் செயல்பாடுகளுடன் இணைவதில் ஆயுஷ் துறையின் தகவல் தொழில்நுட்ப முதுகெலும்பாக ஆயுஷ் கிரிட் உருவாகிறது
ஆயுஷ் அமைச்சகத்தின் செயலாளர் திரு வைத்ய ராஜேஷ் கொட்டேச்சாவின் தலைமையில் சமீபத்தில் நடைபெற்ற உயர்மட்ட கூட்டமொன்றில், தேசிய டிஜிட்டல் சுகாதார இயக்கத்தின் செயல்பாடுகளுடன் இணைவதில் ஆயுஷ் துறையின் தகவல் தொழில்நுட்ப முதுகெலும்பாக ஆயுஷ் கிரிட் உருவாகிறது என்பது ஒப்புக்கொள்ளப்பட்டது.
இது தொடர்பாக பல சுற்று ஆலோசனைகளை ஆயுஷ் கிரிட் குழுவும், தேசிய டிஜிட்டல் சுகாதார இயக்கமும் ஏற்கனவே நடத்தி புரிதல்களை எட்டியுள்ளன. ஆயுஷ் துறையில் உள்ள இடைவெளிகளை நிரப்பவும், பல்வேறு முக்கிய சுகாதார தொழில்நுட்பத் திட்டங்களை செயல்படுத்தவும் கடந்த இரு வருடங்கலில் ஆயுஷ் கிரிட் வெற்றிபெற்றுள்ளது.
ஒட்டுமொத்த துறைக்கும் விரிவான தகவல் தொழில்நுட்ப முதுகெலும்பை உருவாக்குவதற்காக 2018-இல் ஆயுஷ் கிரிட் திட்டம் அமைச்சகத்தால் தொடங்கப்பட்டது.
ஒட்டுமொத்த ஆயுஷ் துறையின் டிஜிட்டல் மயமாக்கல் அனைத்து மட்டங்களிலும் சுகாதார சேவகளை வழங்குதல், ஆராய்ச்சி, கல்வி, சுகாதார திட்டங்கள் மற்றும் மருந்து கட்டுப்பாடுகள் ஆகியவற்றில் மாபெரும் மாற்றங்களை உருவாக்கும்.
நாட்டின் மக்கள் உட்பட ஆயுஷ் துறையின் அனைத்து பங்குதாரர்களுக்கும் இது நன்மை அளிப்பதோடு, சுகாதாரத் துறையில் பல்வேறு தேசிய மற்றும் சர்வதேச இலக்குகளை எட்டுவதற்கும் உதவும்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1660936
•••••••••••••••
(Visitor Counter : 199
அறிவியல் மற்றும் தொழில்நுட்பத்துறை
இந்திய-ஸ்வீடன் நிறுவனங்கள் இருதரப்பிலும் ஸ்டார்டப் நிறுவனங்களை அவசியம் ஆதரித்து ஒருங்கிணைந்த ஆராய்ச்சி மற்றும் மனிதவள பரிமாற்றத்தை மேற்கொள்ள வேண்டும் என்கிறார் மத்திய அமைச்சர் டாக்டர் ஜிதேந்திர சிங்
இந்திய-ஸ்வீடன் நிறுவனங்கள் இருதரப்பிலும் ஸ்டார்டப் நிறுவனங்களை அவசியம் ஆதரித்து ஒருங்கிணைந்த ஆராய்ச்சி மற்றும் மனிதவள பரிமாற்றத்தை மேற்கொள்ள வேண்டும் என்று மத்திய அறிவியல் மற்றும் தொழில்நுட்பத்துறை அமைச்சர் டாக்டர் ஜிதேந்திர சிங் தெரிவித்துள்ளார்.
இந்தியா-ஸ்வீடன் புதுமை கண்டுபிடிப்புகள் தினத்தின் 9-வது கூட்டத்தில் காணொலி காட்சி வாயிலாக உரையாற்றிய அவர், சமூக நலனுக்காக அறிவியல், தொழில்நுட்பம் மற்றும் புதுமைகளின் ஆற்றலைப் பயன்படுத்துவதன் மூலம் கூட்டு ஆராய்ச்சி மற்றும் கூட்டு ஸ்டார்ட்அப் நிறுவன சுற்றுச்சூழல் அமைப்பு பகிர்ந்து கொள்வதற்கான எதிர்காலத்தை உருவாக்க உதவும் என்று கூறினார்.
இந்தியா மற்றும் ஸ்வீடனில் பொது சுகாதாரம், நர்சிங் அல்லது பராமரிப்பை மேம்படுத்துவதற்கான கணிசமான ஆற்றலைக் கொண்ட கூட்டுத் திட்டங்களைப் பற்றி குறிப்பிட்ட டாக்டர் ஜிதேந்திர சிங், 2020 இல், இந்திய அரசின் உயிரி தொழில்நுட்பத் துறை  மற்றும் ஸ்வீடன் அரசின் வின்னோவா ஆகியவை மானிய நிதியை அறிவித்ததாக தெரிவித்தார். சிறந்த திறனுடைய செயற்கை நுண்ணறிவு உதவியுடன் பொது சுகாதாரத்தை மேம்படுத்துவதற்காக புதிய தீர்வுகளைத் தயாரிப்பதை நோக்கமாகக் கொண்ட திட்டங்களை செயல்படுத்த இந்த மானியம் வழங்கப்படுவதாக அவர் குறிப்பிட்டார்.
இரு நாடுகளுக்கு இடையே பொலிவுறு நகரங்கள், போக்குவரத்து, எரிசக்தி, தூய்மை தொழில்நுட்பங்கள், விண்வெளி உள்ளிட்ட துறைகளில் கூட்டாண்மை ஏற்படுத்தப்பட்டிருப்பது குறித்து டாக்டர் ஜிதேந்திர சிங் குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1871246
ஜல்சக்தி அமைச்சகம்
ஜல்ஜீவன் திட்டத்தின் கீழ் வடகிழக்கு மாநிலங்களுக்கு ரூ.1,605 கோடி நிதி: இந்த நிதியாண்டில் 11 லட்சம் குடிநீர் குழாய் இணைப்புகள் வழங்கப்படும்
வடகிழக்கு மாநிலங்களில் விரைவான வளர்ச்சியை ஏற்படுத்தும் நோக்கில், 8 வடகிழக்கு மாநிலங்களில் உள்ள கிராம வீடுகளுக்கு இந்த நிதியாண்டில், குடிநீர் குழாய் இணைப்பு வழங்க ரூ.1,605 கோடியை மத்திய அரசு வழங்கியது. இது இந்த நிதியாண்டில் வழங்கப்படும் 4 தவணை தொகைளில், முதல் தவணை.
2021-22ம் நிதியாண்டில், வடகிழக்கு மாநிலங்களுக்கு ஜல்ஜீவன் திட்டத்தின் கீழ் மத்திய அரசின் மானியமாக ரூ.9,262 கோடி ஒதுக்கீடு செய்யப்பட்டுள்ளது. இந்த சவாலான நேரத்தில் அதிகரிக்கப்பட்டுள்ள இந்த ஒதுக்கீடு, வடகிழக்கு மாநிலங்களில் உள்ள கிராம வீடுகளுக்கு குடிநீர் குழாய் இணைப்பை வழங்கி இப்பகுதியின் பொருளாதாதரத்தை அதிகரிக்கும்.
ஜல்ஜீவன் திட்டத்தின் கீழான இந்த மத்திய நிதி ஒதுக்கீட்டில், 93 சதவீத நிதி குடிநீர் விநியோக கட்டமைப்பை மேம்படுத்த பயன்படுத்தப்படும். 5 சதவீத தொகை துணை நடவடிக்கைகளுக்கும், 2 சதவீத தொகை தண்ணீரின் தரத்தை கண்காணிக்கும் நடவடிக்கைக்கு செலவிடப்படும்.
வடகிழக்கு மாநிலங்களில் 90 லட்சம் கிராம வீடுகள் உள்ளன. அதிபட்சமாக அசாமில் 63.35 லட்சம் வீடுகள் உள்ளன. 2020-21ம் ஆண்டில் இந்த மாநிலங்களில் 11 லட்சம் புதிய குடிநீர் குழாய் இணைப்புகள் வழங்கப்பட்டன. தற்போது வரை இந்த மாநிலங்களில் 16.27 லட்சம் வீடுகளில்  மட்டுமே குடிநீர் குழாய் இணைப்புகள் உள்ளன. கடந்த 2019ம் ஆண்டு ஜல்ஜீவன் திட்டத்தை பிரதமர் அறிவித்த போது, இங்கு 3.2 லட்சம் வீடுகளில்  மட்டுமே குடீநீர் குழாய் இணைப்புகள் இருந்தன.
2024ம் ஆண்டுக்குள் அனைத்து கிராம வீடுகளுக்கும் குடீநீர் குழாய் இணைப்பு வழங்க வேண்டும் என்ற நோக்கில்தான் ஜல்ஜீவன் திட்டத்தை பிரதமர் அறிவித்தார். இத்திட்டம் மாநிலங்கள் / யூனியன் பிரதேசங்களின் பங்களிப்புடன் அமல்படுத்தப்படுகிறது. கொவிட் தொற்று அதைத் தொடர்ந்த ஊரடங்கு சவால்களுக்கு இடையிலும், 4.30 கோடி வீடுகளுக்கு மேல் குடிநீர் குழாய் இணைப்புகள் வழங்கப்பட்டுள்ளன. தற்போது 4.22 கோடி  கிராம வீடுகள், குடிநீர் குழாய் இணைப்பை பெற்றுள்ளன. கோவா, தெலங்கானா, அந்தமான மற்றும் நிகோபார் தீவுகள் மற்றும் புதுச்சேரி ஆகிய மாநிலங்கள் / யூனியன் பிரதேசங்கள் வீட்டுக்கு வீடு குடிநீர் குழாய் இணைப்பு உள்ள பகுதியாக மாறியுள்ளன. இங்குள்ள கிராமத்தில் ஒரு வீடு கூட விடுபடவில்லை. இங்குள்ள 61 மாவட்டங்கள் மற்றும் 90 ஆயிரத்துக்கும் மேற்பட்ட கிராமங்களில் உள்ள ஒவ்வொரு கிராம குடும்பங்களுக்கும் ஜல்ஜீவன் திட்டத்தின் கீழ் குடிநீர் குழாய் இணைப்பு உறுதி செய்யப்பட்டுள்ளது.
நிதி அமைச்சகம்
தேசிய கட்டமைப்பு மூலமான திட்டங்களுக்கு நிதி அதிகரிப்பு
நாடாளுமன்றத்தில் 2021-22 ஆம் ஆண்டுக்கான மத்திய பட்ஜெட்டை சமர்ப்பித்த நிதி & கார்ப்பரேட் விவகாரங்கள் துறைக்கான அமைச்சர் திருமதி நிர்மலா சீதாராமன், தேசிய கட்டமைப்பு மூலமான திட்டங்களின் இலக்கை வரும் ஆண்டுகளில் எட்டுவதற்கு பின்வரும் மூன்று நடவடிக்கைகளை எடுக்க மத்திய அரசு உத்தேசித்துள்ளதாக அறிவித்தார்:
- நிதிசார் கட்டமைப்புகளை உருவாக்குதல்
- சொத்துகளை பணமாக்குவதற்கு அதிக முக்கியத்துவம் அளித்தல்
- மத்திய மற்றும் மாநில பட்ஜெட்களில் மூலதன செலவினத்துக்கான பங்கை அதிகரித்தல்
2019 டிசம்பரில் 6835 திட்டங்களுடன் தொடங்கப்பட்ட தேசியக் கட்டமைப்புத் திட்டம் இப்போது 7,400 திட்டங்களுக்கு விரிவுபடுத்தப்பட்டு உள்ளதாகவும், சில முக்கிய கட்டமைப்பு அமைச்சகங்கள் மூலம் ரூ.1.10 லட்சம் கோடி மதிப்பில் சுமார் 217 திட்டங்கள் முடிக்கப்பட்டுள்ளதாகவும் அமைச்சர் தெரிவித்தார்.
கட்டமைப்பு நிதியளித்தல் - மேம்பாட்டு நிதி நிறுவனம் 
மேம்பாட்டு நிதி நிறுவனத்துக்கு முதலீடு அளிக்கும் வகையில் மத்திய பட்ஜெட்டில் ரூ.20 ஆயிரம் கோடி ஒதுக்கப்படுவதாக மத்திய நிதியமைச்சர் அறிவித்தார். டி.எப்.ஐ. உருவாக்குவதற்கு ஒரு மசோதா கொண்டு வரப்படும் என்றும், இந்த நிறுவனம் கட்டமைப்பு நிதி வசதியில் சேவை அளிக்கும், வசதிகளை அளிக்கும், தூண்டுதலை ஏற்படுத்தும் அமைப்பாக செயல்படும் என்றும் அவர் தெரிவித்தார். மூன்றாண்டு காலத்தில் இந்த நிறுவனம் குறைந்தபட்சம் ரூ.5 லட்சம் கோடி அளவுக்கு கடன் வழங்க வேண்டும் என்பது நோக்கமாக இருக்கும் என்றும் அவர் குறிப்பிட்டார்.
சொத்து ரொக்கமாக்குதல்
``தேசிய ரொக்கமாக்குதல் வழிமுறை'' தொடங்கப்படும் என்றும் மத்திய நிதியமைச்சர் அறிவித்தார். செயல்பட முடியாத நெருக்கடியில் உள்ள கட்டமைப்பு சொத்துகள் இதில் ரொக்கமாக்கப்படும். புதிய கட்டமைப்பு வசதி உருவாக்கத்துக்கு, பொதுத் துறை கட்டமைப்பு சொத்துகளை பணமாக்குதல் மிக முக்கியமானதாக உள்ளது என்று அவர் குறிப்பிட்டார். இத் திட்டத்தின் முன்னேற்றம் பற்றியும், இதன் விவரங்கள் பற்றியும் முதலீட்டாளர்களுக்குத் தகவல்களை அளிக்கும் வகையில், சொத்துகளைப் பணமாக மாற்றும் அறிவிப்பு பட்டியல் உருவாக்கப்படும் என்றும் அவர் தெரிவித்தார். பணமாக்கும் வகையில் மேற்கொள்ளப்படும் சில முக்கிய நடவடிக்கைகள் பின்வரும் வகையில் இருக்கும்:
- சர்வதேச மற்றும் உள்நாட்டு முதலீட்டாளர்களை ஈர்க்கும் வகையில் ஒரு InvIT உருவாக்க தேசிய நெடுஞ்சாலைகள் ஆணையமும், PGCIL-ம் தனித்தனியே முன்மொழிவு அளித்துள்ளன. நிறுவன மதிப்பு ரூ.5,000 மதிப்புள்ள, செயல்பாட்டில் உள்ள சாலைகள் NHAIInvIT -யிடம் ஒப்படைக்கப் படுகின்றன. அதேபோல, ரூ.7,000 கோடி மதிப்பிலான சொத்துகள் PGCILInvIT-யிடம் ஒப்படைக்கப்படும்.
- பிரத்யேக சரக்கு வழித்தட சொத்துகளை, சேவை தொடங்கியதும் அதை ரயில்வே நிர்வாகம் பணமாக்கிக் கொள்ளும்
- செயல்பாடு மற்றும் மேலாண்மை சலுகைகளுக்கு அடுத்தகட்டமாக சில விமான நிலையங்களின் வசதிகள் பணமாக்கப்படும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1693892
(Visitor Counter : 206
எரிசக்தி அமைச்சகம்
ஹிமாச்சலப் பிரதேசம் பைரா சியுல் நீர் மின் நிலைய புதுப்பிப்பு மற்றும் நவீனமயமாக்கல் பணியை முடித்தது என்எச்பிசி
ஹிமாச்சலப் பிரதேசத்தின் சம்பா பகுதியில், 180 மெகா வாட் திறனுள்ள பைரா சியுல் மின் நிலையத்தின் புதுப்பிப்பு மற்றும் நவீனமயமாக்கல் பணியை தேசிய நீர்மின்சக்தி நிறுவனம்  நிறைவு செய்து, வர்த்தக செயல்பாடுகளை தொடங்கியது.
பைரா சியுல் மின் நிலையம், என்எச்பிசி-ன் முதல் மின் நிலையம். இது கடந்த 1982ம் ஆண்டு ஏப்ரல் 1ம் தேதி மின் உற்பத்தியை தொடங்கி, 35 ஆண்டு காலத்தை நிறைவு செய்தது. இங்குள்ள 3 நிலையங்களிலும் புதுப்பிப்பு மற்றும் நவீனமயமாக்கல் பணி வெற்றிகரமாக முடிந்தது. இதன் 2 மற்றும் 1வது நிலையங்களில் ஏற்கனவே மின் உற்பத்தி தொடங்கிய நிலையில், 3வது நிலையத்தில் கடந்த மாதம் 31ம் தேதி மின் உற்பத்தி தொடங்கியது. தற்போது 3 மின் நிலையங்களும் தலா 60 மெகா வாட் திறன் மின் உற்பத்தியில் ஈடுபட்டுள்ளன. இந்த புதுப்பிப்பு மூலம் பைரா சியுல் மின் நிலையத்தின் ஆயுள், மேலும் 25 ஆண்டுகளுக்கு நீட்டிக்கப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
கொவிட்டுக்கு பிந்தைய உலகத்தில் உண்மையான மாற்றத்தை நாம் உருவாக்க வேண்டும்: டாக்டர் ஹர்ஷ் வர்தன்
உலக சுகாதார நிறுவனத்தின் நிர்வாகக் குழுவின் 147-வது அமர்வுக்கு மத்திய சுகாதாரம் மற்றும் குடும்ப நல அமைச்சர் திரு ஹர்ஷ் வர்தன் தில்லியில் இருந்து காணொலி மூலம் இன்று தலைமை தாங்கினார்
நிகழ்ச்சியில் நிறைவுரை ஆற்றிய அவர், கொவிட்டுக்கு பிந்தைய உலகத்தில் உண்மையான மாற்றத்தை உருவாக்கும் வகையிலான லட்சியத்தை நமது சுகாதார பணியாளர்களிடம் நாம் விதைக்க வேண்டும் என்றார்.
"கடினமான முடிவுகளை எடுத்து, நமக்குள்ளேயிருந்து பெரும் மாற்றங்களை நாம் உருவாக்க வேண்டும்," என்று கூறிய அமைச்சர், உலகெங்கும் இருந்து கூட்டத்தில் கலந்து கொண்ட ஐக்கிய நாடு முகமைகள் மற்றும் இதர அமைப்புகளின் பிரதிநிதிகளுக்கு நன்றி தெரிவித்தார்.
முன்னதாக நிகழ்ச்சியில் துவக்கவுரை ஆற்றிய டாக்டர் ஹர்ஷ் வர்தன், சுகாதார அமைப்புகளை வலுப்படுத்துவதற்காக உலகளாவிய பொது சுகாதாரத்தில் சர்வதேச கூட்டணிகள் மற்றும் முதலீட்டுக்கானத் தேவை குறித்து வலியுறுத்தினார்.
"அனைவருக்கும் ஆரோக்கியம் என்பது இல்லாமல், நல்ல எதிர்காலமென்பது இல்லை", என்று அவர் கூறினார். இது வரை கண்டிராத காலகட்டத்தில் நாம் இருக்கிறோம் என்று கூறிய திரு ஹர்ஷ் வர்தன், இருந்த போதிலும் 2020-ஆம் வருடம் கூட்டு நடவடிக்கைக்கான ஆண்டு என்றார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1673260
-----
(Visitor Counter : 116
எரிசக்தி அமைச்சகம்
2024-ம் ஆண்டுக்குள், டீசல் பயன்பாடற்ற விவசாயத்துக்கு அனைத்து மாநிலங்களும் முயற்சி எடுக்க வேண்டும் - மத்திய அமைச்சர் ஆர்.கே.சிங் வலியுறுத்தல்
மத்திய மின்சாரம், புதுப்பிக்க எரிசக்தித்துறை அமைச்சர் ஆர்.கே.சிங், அனைத்து மாநில முதலமைச்சர்கள் மற்றும் யூனியன் பிரதேசங்களின் துணைநிலை ஆளுநர்களுடன் ஆலோசனை நடத்தினார்.
அப்போது, எரிசக்தித்துறையில் மாற்றத்தை ஏற்படுத்த மாநில அளவிலான வழிகாட்டுதல் குழுக்கனை அமைக்குமாறு கேட்டு கொண்டார். இந்த வழிகாட்டுதல் குழுக்கள் அந்தந்த மாநிலங்கள், யூனியன் பிரதேசங்களின் தலைமை செயலாளர்கள் தலைமையின்கீழ் செயல்படும் என்று அமைச்சர் ஆர்.கே.சிங் கூறினார்.
கரியமில வாயு உமிழ்வை குறைக்க ஆற்றல் மாற்றம் ஒன்றே சிறந்தவழி என்றும், அதிகரித்து வரும் மின்சாரத் தேவையை பூர்த்தி செய்ய மின்உற்பத்தியில் புதுப்பிக்கத்தக்க ஆற்றலை சேர்க்க வேண்டும் என்றும் அமைச்சர் ஆர்.கே.சிங் தெரிவித்தார்.
விவசாயத் துறையில் டீசல் பயன்பாட்டை கட்டுப்படுத்துவதன் மூலம் வரும் 2024-ம் ஆண்டுக்குள், டீசல் பயன்பாடற்ற விவசாயத்துக்கு அனைத்து மாநிலங்களும் முயற்சி எடுக்க வேண்டும் என மத்திய அமைச்சர் ஆர்.கே.சிங் வலியுறுத்தினார்.
சமூக நிதி மற்றும் அதிகாரமளித்தல் அமைச்சகம்
தமிழகம் உள்ளிட்ட மாநிலங்களில் மூன்றாம் பாலினத்தவருக்கு வழங்கப்பட்டுள்ள நிதியுதவி விவரங்கள்
நாடாளுமன்றத்தின் மாநிலங்களவையில் கேள்விகளுக்கு எழுத்துப்பூர்வமாக பதிலளித்த மத்திய சமூக நீதி மற்றும் அதிகாரமளித்தல் இணை அமைச்சர்கள் திரு ஏ நாராயணசாமி மற்றும் திருமிகு பிரதிமா பவுமிம் கீழ்காணும் தகவல்களை அளித்தனர்.
கொரோனா பெருந்தொற்றின் காரணமாக வாழ்வாதாரத்தை இழந்த மூன்றாம் பாலினத்தவருக்கு உதவும் வகையில், முதல் பொதுமுடக்கத்தின் போது 5,711 பேருக்கும், இரண்டாம் அலையின் போது 5,938 பேருக்கும் தலா ரூ 1500 வழங்கப்பட்டது.
முதல் பொதுமுடக்கத்தின் போது தமிழ்நாட்டில் நிதியுதவி பெற்ற மூன்றாம் பாலினத்தவரின் எண்ணிக்கை 1,036 ஆகும். இரண்டாம் அலையின் போது தமிழ்நாட்டில் நிதியுதவி பெற்ற மூன்றாம் பாலினத்தவரின் எண்ணிக்கை 710 ஆகும்.
அதிகளவில் போதை மருந்து உட்கொண்ட காரணத்தால் இந்தியா முழுவதும் 2017-ம் ஆண்டு 745 நபர்களும், 2018-ம் ஆண்டு 875 பேரும், 2019-ம் ஆண்டு 704 நபர்களும் உயிரிழந்துள்ளனர்.
தமிழ்நாட்டை பொருத்தவரை, அதிகளவில் போதை மருந்து உட்கொண்ட காரணத்தால் 2017-ம் ஆண்டு 48 நபர்களும், 2018-ம் ஆண்டு 46 பேரும், 2019-ம் ஆண்டு 108 நபர்களும் உயிரிழந்துள்ளனர்.
அடல் வயோ அப்யுதய் திட்டத்தின் ஒரு அங்கமான மூத்த குடிமக்களுக்கான ஒருங்கிணைந்த திட்டத்தின் கீழ் நாடு முழுவதும் உள்ள 551 வயது முதிர்ந்தோருக்கான காப்பகங்கள்/தொடர் பராமரிப்பு இல்லங்களுக்கு நிதியுதவி வழங்கப்படுகிறது.
தமிழ்நாட்டில் மட்டும் மொத்தம் 66 காப்பகங்களுக்கு அடல் வயோ அப்யுதய் திட்டத்தின் கீழ் உதவிகள் வழங்கப்படுகின்றன.
பிச்சை எடுப்பதில் ஈடுபட்டுள்ளவர்களின் மறுவாழ்வுக்காக ஸ்மைல் திட்டத்தின் கீழ் விரிவான மத்திய துறை திட்டம் செயல்படுத்தப்படுகிறது. 2011 மக்கள் தொகை கணக்கெடுப்பின் படி நாடு முழுவதும் 4,13,670 பேர் பிச்சை எடுப்பதில் ஈடுபட்டுள்ளார்கள். இதில் தமிழகத்தில் மட்டும் 6,814 நபர்கள் உள்ளனர். இவர்களில் ஆண்கள் 3,789 பேர், பெண்கள் 3,025 பேர் ஆவர்.
இதர பிற்படுத்தப்பட்ட பிரிவினரில் வசதி படைத்தவர்களை  தீர்மானிப்பதற்கான வருவாய் அளவுகோலை மாற்றியமைப்பதற்கான முன்மொழிதல் அரசால் பரிசீலிக்கப்பட்டு வருகிறது.
தங்களது சட்டமன்றத்தில் இயற்றப்பட்ட தீர்மானத்தின் நகலை அனுப்பியுள்ள ஆந்திரப் பிரதேசம் மற்றும் தெலங்கானா மாநிலங்கள், பட்டியல் சாதிகளின் துணை வகைப்படுத்தலை கோரின.
இதற்காக நீதிபதி உஷா மெஹ்ரா தலைமையிலான ஆணையம் அமைக்கப்பட்டது. தன்னுடைய அறிக்கையை 2008 மே 1 அன்று சமர்ப்பித்த ஆணையம், அரசமைப்பின் 341 பிரிவில் திருத்தம் செய்ய பரிந்துரைத்தது. இது தொடர்பாக மாநிலங்கள் மற்றும் யூனியன் பிரதேசங்களின் கருத்துகளை கோர அரசு முடிவெடுத்தது. கருத்துகளை விரைந்து அனுப்புமாறு 2019 டிசம்பர் 9 அன்று மாநிலங்கள் மற்றும் யூனியன் பிரதேசங்களுக்கு நினைவூட்டப்பட்டது. மேலும், இந்த விவகாரம் தற்போது உச்ச நீதிமன்றத்தில் உள்ளது.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1744802
https://pib.gov.in/PressReleasePage.aspx?PRID=1744800
https://pib.gov.in/PressReleasePage.aspx?PRID=1744794
https://pib.gov.in/PressReleasePage.aspx?PRID=1744797
https://pib.gov.in/PressReleasePage.aspx?PRID=1744799
https://pib.gov.in/PressReleasePage.aspx?PRID=1744804
-----
(Visitor Counter : 217
மத்திய அமைச்சரவை தலைமைச் செயலகம்
அரபிக்கடலில் மையம் கொண்டுள்ள ‘பிபர்ஜாய்’ புயலை எதிர்கொள்வதற்கான தயார் நிலை குறித்து தேசிய நெருக்கடி மேலாண்மைக் குழுக் கூட்டத்தில் ஆலோசிக்கப்பட்டது
அரபிக்கடலில் மையம் கொண்டுள்ள ‘பிபர்ஜாய்’ புயலை எதிர்கொள்வதற்காக குஜராத் அரசு மற்றும் மத்திய அமைச்சகங்கள், அமைப்புகளின் தயார் நிலை குறித்து அமைச்சரவைச் செயலாளர் திரு ராஜீவ் கவுபா தலைமையில் தேசிய நெருக்கடி மேலாண்மைக் குழுக் கூட்டத்தில் இன்று ஆலோசிக்கப்பட்டது.
அரபிக்கடலின் கிழக்கு மத்தியப் பகுதியில் மையம் கொண்டுள்ள ‘பிபர்ஜாய்’ அதிதீவிர புயலின் தற்போதைய நிலை குறித்து இந்திய வானிலைத் துறையின் தலைமை இயக்குநர் குழுவிடம் விளக்கினார்.
இப்புயல் 14-ம் தேதி காலை வடக்குப்பகுதியை நோக்கி நகர்ந்து, அதன்பிறகு வடக்கு – வடகிழக்குப்பகுதியை நோக்கி நகர்ந்து, ஜூன் 15 அன்று நண்பகலில் மாண்ட்வி - கராச்சி  இடையே ஜக்காவ் துறைமுகம்  அருகே பாகிஸ்தான் கடலோரப் பகுதியையொட்டி சௌராஷ்டிரா, கட்ச் பகுதியில் கரையைக் கடக்கும் என்று தெரிவித்தார்.
இதன் காரணமாக, மீனவர்கள் கடலுக்குச் செல்லவேண்டாம் என்றும், கடலுக்குச் சென்ற மீனவர்கள் கரை திரும்புமாறும் அறிவுறுத்தப்பட்டுள்ளனர். மொத்தம் 21 ஆயிரம் படகுகள் இதுவரை நிறுத்தப்பட்டுள்ளன. மாநிலப் பேரிடர் மீட்புப் படையைச் சேர்ந்த 10 குழுக்கள் அனுப்பப்பட்டுள்ளன.
தேசியப் பேரிடர் மீட்புப் படையைச் சேர்ந்த 12 குழுக்கள் மற்றும் மூன்று கூடுதல் குழுக்கள் ஏற்கனவே குஜராத்தில் தயார் நிலையில் உள்ளன. அரக்கோணம் , முண்ட்லி , பதின்டா  ஆகிய பகுதிகளில் தலா ஐந்து குழுக்கள் என 15 குழுக்கள் தயார் நிலையில் உள்ளன.
மேலும் விவரங்களுக்கு இந்த ஆங்கில செய்திக்குறிப்பைக் காணவும்:https://pib.gov.in/PressReleasePage.aspx?PRID=1931699
உள்துறை அமைச்சகம்
அமர்நாத் யாத்திரைக்கான பாதுகாப்பு ஏற்பாடுகள் குறித்து உள்துறை அமைச்சர் ஆய்வு
அமர்நாத் யாத்திரை – 2018ன் பாதுகாப்பு ஏற்பாடுகள் குறித்து மத்திய உள்துறை அமைச்சர் திரு. ராஜ்நாத் சிங் ஆய்வு செய்ய உள்ளார்.
இரண்டுநாள் பயணமாக நாளை  ஜம்மு-காஷ்மீர் செல்ல உள்ள அவர் அங்கு ஜம்மு-காஷ்மீர் முதல் அமைச்சர் திருமிகு. மெஹ்பூபா முப்தியை சந்திக்கிறார். அப்போது அமர்நாத் யாத்திரைக்கான பாதுகாப்பு ஏற்பாடுகள் குறித்து அவர் ஆய்வு செய்கிறார்.
மேலும், இந்த பயணத்தின் போது அவர் பல்வேறு பிரமுகர்களை சந்தித்து பேசுகிறார்.